b'\n_START_ARTICLE_\nAvenul de sub Col\xc8\x9bii Grindului\n_START_SECTION_\nAmplasare\n_START_PARAGRAPH_\nAvenul se afl\xc4\x83 la 235m sub creasta principal\xc4\x83 a masivului Piatra Craiului. Mai exact, intrarea se afl\xc4\x83 \xc3\xaen apropierea Hornului Mic (sudic) la altitudinea de 1920m, \xc3\xaen bazinul de recep\xc8\x9bie al v\xc4\x83ii Grindu (Hornurile Grindului).\n_START_SECTION_\nIstoricul explor\xc4\x83rii avenului de sub v\xc3\xa2rful Grind\n_START_PARAGRAPH_\n\xc3\x8entre anii 1930-1985, patru alpini\xc8\x99ti \xc8\x99i speologi, din genera\xc8\x9bii diferite, \xc8\x99i-au \xc3\xaenchinat via\xc8\x9ba \xc8\x99i activitatea descoperirii accesului \xc3\xaen subteranul Pietrei Craiului spre legendarul lac. Ace\xc8\x99tia au fost: Alfred Prox \xc3\xaen anii\xc2\xa0\'30, Walter Gutt \xc3\xaen anii\xc2\xa0\'50, Ioan Dobrescu \xc8\x99i Gheorghe (Gogu) Popescu \xc3\xaen anii\xc2\xa0\'80 \xc8\x99i\xc2\xa0\'90. Ace\xc8\x99tia au polarizat \xc3\xaen jurul lor echipe \xc8\x99i au cercetat sistematic poten\xc8\x9bialele cai de acces spre sistemul subteran._NEWLINE_\xc3\x8en toamna anului anului 1985 Ioan Dobrescu \xc8\x99i I. Bostan de la Clubul Speologic Piatra Craiului din C\xc3\xa2mpulung-Muscel, au descoperit intrarea \xc3\xaen aven \xc8\x99i au fost convin\xc8\x99i c\xc4\x83 sunt \xc3\xaen fa\xc8\x9ba unui aven deosebit. Ioan Dobrescu \xc8\x99i Gh. Popescu de la Clubul Speologic "Z" Oradea au organizat \xc3\xaen zilele de 15-16 iunie 1986 explorarea \xc3\xaen premier\xc4\x83 a avenului. Au participat speologi de la Cluburile Speologice Piatra Craiului din C-lung Muscel, Hades Ploie\xc8\x99ti \xc8\x99i Z Oradea._NEWLINE_Gh. Popescu va atinge pentru prima oar\xc4\x83 fundul avenului la cota de minus 200\xc2\xa0metri (cartare provizorie), g\xc4\x83sind continuarea astupat\xc4\x83 prin pr\xc4\x83bu\xc8\x99irea unui depozit uria\xc8\x99 de brecie de falie. \xc3\x8entre anii 1986 - 1991 Gh. Popescu va organiza prima decolmatare de anvergur\xc4\x83 la o asemenea ad\xc3\xa2ncime, timp de \xc8\x99ase ani, lun\xc4\x83 de lun\xc4\x83 \xc8\x99i s\xc4\x83pt\xc4\x83m\xc3\xa2n\xc4\x83 de s\xc4\x83pt\xc4\x83m\xc3\xa2n\xc4\x83. La finele anului 1991, deja fisuri largi suflau puternic aer, anun\xc8\x9b\xc3\xa2nd goluri subterane imense. Coloniile de lilieci cantonate ani de zile \xc3\xaen por\xc8\x9biunea superioar\xc4\x83 a avenului au \xc3\xaenceput deja s\xc4\x83 migreze pe fisuri spre partea inferioar\xc4\x83 a avenului._NEWLINE_La aceast\xc4\x83 opera\xc8\x9biune gigant de decolmatare au participat o multitudine de speologi de la diverse cluburi speologice, c\xc4\x83: Hades din Ploie\xc8\x99ti, Avenul din Bra\xc8\x99ov, Silex din Bra\xc8\x99ov, Speo-80 din Bucure\xc8\x99ti, Z Oradea, Carst Bac\xc4\x83u \xc8\x99i speologi invita\xc8\x9bi ca Paul M\xc4\x83\xc8\x9bos de la Speo-Telex \xc8\x99i Teodor Negoi\xc8\x9b\xc4\x83 (viitor explorator arctic \xc8\x99i antarctic). Ioan Dobrescu va ajuta doar la construc\xc8\x9bia de c\xc4\x83tre Gh. Popescu \xc3\xaen anul 1987 a refugiului Speologilor la 1900 metri altitudine, iar Walter Gutt va asigura echipamente profesionale de explorare \xc3\xaen diversele faze de decolmatare._NEWLINE_Revolu\xc8\x9bia din Decembrie 1989, a dus printre altele \xc8\x99i la disolu\xc8\x9bia mi\xc8\x99c\xc4\x83rii speologice din Rom\xc3\xa2nia. Acest lucru s-a resim\xc8\x9bit \xc8\x99i \xc3\xaen proiectul de dezobstruc\xc8\x9bie de la finalul avenului, num\xc4\x83rul speologilor participan\xc8\x9bi sc\xc4\x83z\xc3\xa2nd drastic. \xc3\x8en plin proces de "extinc\xc8\x9bie" a speologiei de amatori din Rom\xc3\xa2nia, formele de anarhie care cuprinseser\xc4\x83 \xc8\x9bar\xc4\x83 \xc3\xaen tranzi\xc8\x9bie s-au f\xc4\x83cut sim\xc8\x9bite \xc8\x99i \xc3\xaen acest proiect. \xc3\x8en prim\xc4\x83vara anului 1992 echipe de speo-pira\xc8\x9bi au p\xc4\x83truns \xc3\xaen aven \xc8\x99i au continuat dezobstruc\xc8\x9bia pasajului, reu\xc8\x99ind str\xc4\x83pungerea \xc8\x99i eliber\xc3\xa2nd calea spre str\xc4\x83fundurile avenului. P\xc3\xa2n\xc4\x83 la noua organizare a speologiei de amatori sub form\xc4\x83 Federa\xc8\x9biei Rom\xc3\xa2ne de Speologie din anul 1994, avenul a fost explorat de pseudo-speologi \xc8\x99i oportuni\xc8\x99ti, unii chiar pierz\xc3\xa2ndu-\xc8\x99i via\xc8\x9ba._NEWLINE_\xc3\x8encep\xc3\xa2nd cu anul 2010, Clubul de speologie Focul Viu Bucure\xc8\x99ti c\xc4\x83ruia i s-a al\xc4\x83turat Clubul Avenul Bra\xc8\x99ov \xc3\xaen 2012, au reluat explor\xc4\x83rile \xc8\x99i lucr\xc4\x83rile de dezobstruc\xc8\x9bie, de aceast\xc4\x83 dat\xc4\x83 la terminusul avenului, la minus\xc2\xa0544 metri. Taberele au decurs sistematic \xc8\x99i s-au cercetat r\xc3\xa2nd pe r\xc3\xa2nd pasajele laterale ce apar pe verticala principal\xc4\x83. Astfel, au fost escaladate patru hornuri \xc8\x99i s-a realizat jonc\xc8\x9biunea cu un sistem paralel, Himalaya 2, descoperiri ce au condus la dezvoltarea actual\xc4\x83, de 1160 de metri. _NEWLINE_Avenul continu\xc4\x83 \xc8\x99i viitorul poate ne va oferi minus\xc2\xa0800 metri sau chiar minus\xc2\xa01000 metri ad\xc3\xa2ncime.\n_START_SECTION_\nDescriere\n_START_PARAGRAPH_\nAvenul are o denivelare de -544m, o dezvoltare de 1160 metri \xc8\x99i o extensie de 150\xc2\xa0metri (date actuale din Tab\xc4\x83ra Speologic\xc4\x83 Grind 2018) \xc8\x99i se afl\xc4\x83 \xc3\xaenc\xc4\x83 \xc3\xaen explorare. Avenul este format dintr-o \xc3\xaen\xc8\x99iruire de 12 pu\xc8\x9buri verticale, cu lungimi variind \xc3\xaentre 17 \xc8\x99i 69 de metri, legate cu pasaje de galerii suborizontale. Pe vertical\xc4\x83 se pot distinge dou\xc4\x83 por\xc8\x9biuni distincte: una superioar\xc4\x83, p\xc3\xa2n\xc4\x83 la str\xc3\xa2mtoarea de la -290 metri, unde verticalitatea este mare datorit\xc4\x83 dezvolt\xc4\x83rii de-a lungul faliei \xc8\x99i una inferioar\xc4\x83, cu verticalitate redus\xc4\x83 datorit\xc4\x83 dezvolt\xc4\x83rii pe fe\xc8\x9be de strat. Este un aven tipic de carst alpin, activ, unde concre\xc8\x9biunile sunt pu\xc8\x9bine ca num\xc4\x83r. Sunt prezente totu\xc8\x99i formele de eroziune \xc3\xaen sistem vados \xc8\x99i cele de coroziune. Numeroase marmite se g\xc4\x83sesc \xc3\xaen canionul \xe2\x80\x9eZig-Zag\xe2\x80\x9d aflat \xc3\xaentre cotele -355m \xc8\x99i -385m  tr\xc4\x83d\xc3\xa2nd urme ale marilor cantit\xc4\x83\xc8\x9bi de ap\xc4\x83 drenate \xc3\xaen anumite perioade prin aven.\n_START_SECTION_\nCondi\xc8\x9bii de vizitare\n_START_PARAGRAPH_\nAvenul este deosebit de periculos. Se recomand\xc4\x83 echipelor bine antrenate \xc8\x99i echipate.\n_START_SECTION_\nBiologie\n_START_PARAGRAPH_\nAu fost identificate dou\xc4\x83 specii de lilieci.'